ПРЕДЛОГ ЗАКОНА

О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И САВЕТА МИНИСТАРА БОСНЕ И ХЕРЦЕГОВИНЕ О ИЗГРАДЊИ МЕЂУДРЖАВНОГ МОСТА ПРЕКО РЕКЕ ДРИНЕ СА ПРАТЕЋИМ ПУТНИМ ОБЈЕКТИМА НА ЛОКАЦИЈИ ЉУБОВИЈА - БРАТУНАЦ

Члан 1.

Потврђује се Споразума између Владе Републике Србије и Савета министара Босне и Херцеговине о изградњи међудржавног моста преко реке Дрине са пратећим путним објектима на локацији Љубовија – Братунац, сачињен у Београду 3. јула 2015. године, у оригиналу на српском језику и на службеним језицима у Босни и Херцеговини (босанском, хрватском и српском језику).

Члан 2.

Текст Споразума између Владе Републике Србије и Савета министара Босне и Херцеговине о изградњи међудржавног моста преко реке Дрине са пратећим путним објектима на локацији Љубовија – Братунац у оригиналу на српском језику гласи:

# С П О Р А З У М

**ИЗМЕЂУ**

**ВЛАДЕ РЕПУБЛИКЕ СРБИЈЕ**

**И**

**САВЕТА МИНИСТАРА БОСНЕ И ХЕРЦЕГОВИНЕ**

**О ИЗГРАДЊИ МЕЂУДРЖАВНОГ МОСТА ПРЕКО РЕКЕ ДРИНЕ**

**СА ПРАТЕЋИМ ПУТНИМ ОБЈЕКТИМА**

**НА ЛОКАЦИЈИ ЉУБОВИЈА-БРАТУНАЦ**

* **Влада Републике Србије** **и**
* **Савет министара Босне и Херцеговине** (у даљем тексту: уговорне стране),

узимајући у обзир утицај изградње инфраструктурних објеката којима се унапређује повезаност саобраћајних праваца уговорних страна, као и повезивање тих праваца са саобраћајном мрежом држава чланица Европске уније, на развој међусобне привредне сарадње, а

ценећи да за обе државе велики значај има изградња новог међудржавног моста преко реке Дрине на локацији Љубовија (општина Љубовија, Република Србија) – Братунац (општина Братунац, Босна и Херцеговина), те

узимајући о обзир „Протокол о сарадњи између Владе Републике Србије и Владе Републике Српске о изградњи моста преко реке Дрине, на локацији Љубовија-Братунац, са приступним саобраћајницама и заједничким граничним прелазом“, потписан у Бања Луци, 11. септембра 2013. године (у даљем тексту Протокол),

споразумеле су се како следи:

**Члан 1.**

Основне одредбе

Овим споразумом се уређују основе сарадње и заједничке изградње моста преко реке Дрине, са пратећим путним објектима, на локацији Љубовија-Братунац (у даљем тексту: објекти), те координација и усклађивање припрема за изградњу објеката.

Питања везана за изградњу и успостављање граничног прелаза, уговорне стране ће уредити посебним споразумом.

Изградња граничних прелаза и приступних саобраћајница ће пратити динамику изградње моста.

**Члан 2.**

Пројектовање, припрема и изградња

Уговорне стране ће обезбедити усклађивање свих пројектних појединости око изградње и свих радова потребних за изградњу моста, те су сагласне да се за мост изда једна грађевинска дозвола, коју издаје надлежни орган Републике Србије уз претходну сагласност надлежног органа у Босни и Херцеговини, и то на основу локацијских услова издатих од надлежног органа Републике Србије и локацијских услова издатих од надлежног органа у Босни и Херцеговини. У поступку издавања сагласности надлежног органа у Босни и Херцеговини спровешће се поступак у складу са прописима у Босни и Херцеговини, уважавајући законом прописане услове за поступак издавања грађевинске дозволе.

Инспекцијски надзор за време изградње моста, обављају договорно представници надлежних служби Републике Србије и Босне и Херцеговине.

Технички преглед моста ће извршити Комисија за технички преглед, коју чине представници обе уговорне стране, а употребну дозволу ће издати надлежни орган Републике Србије, уз сагласност надлежног органа у Босни и Херцеговини.

Припрема и изградња моста ће се изводити у складу са важећим законским прописима обе уговорне стране.

Уговорне стране су се сагласиле да ће за изградњу моста и стручни надзор бити расписан јавни конкурс према прописима Републике Србије

**Члан 3.**

Финансирање

Уговорне стране ће финансирати пројектантске, припремне, радове на изградњи објеката и стручни надзор над извођењем радова, како следи:

1. Укупну цену за израду пројектне документације, изградњу моста, трошкове стручног надзора над извођењем радова и уређења речног корита на подручју моста ће финансирати Република Србија, према динамици одређеној уговорима;
2. Поступак набавке и уговарања израде пројектне документације, поступак набавке и уговарања изградње моста, као и поступак набавке и уговарања услуге стручног надзора над извођењем радова спровешће Република Србија, уважавајући прописе у Босни и Херцеговини, из области просторног уређења и грађења;
3. Трошкове који се односе на издавање потребних услова и сагласности, стручне и техничке контроле техничке документације, таксе и давања по било којем основу сноси Република Србија;
4. Трошкове изградње приступних саобраћајница и објеката граничног прелаза на властитом државном подручју у складу са потписаним Протоколом, сноси свака уговорна страна.

**Члан 4.**

Надлежни органи за спровођење Споразума

Надлежни органи за спровођење овог споразума су:

* За Републику Србију: Министарство грађевинарства, саобраћаја и инфраструктуре,
* За Босну и Херцеговину: Министарство комуникација и транспорта.

Надлежни органи из става 1 овог члана ће у року од тридесет дана од датума ступања на снагу овог Споразума формирати заједничко оперативно тело од представника обе уговорне стране, а у циљу реализације активности из Споразума.

**Члан 5.**

Рокови

Уговорне стране су се договориле, да ће се, у сарадњи са надлежним органима својих држава, припремни и грађевински радови изводити на начин који ће омогућити завршетак изградње објеката у што краћем времену, с циљем да се што пре пусте у саобраћај и рад.

**Члан 6.**

Одржавање и употреба моста

Питање управљања и одржавања моста, уговорне стране ће регулисати посебним протоколом.

**Члан 7.**

Процедуре, царине и порези

Уговорне стране су сагласне да учине напоре у циљу поједностављења царинских процедура везано за реализацију пројекта изградње моста и свих путних објеката који омогућавају његово функционисање.

Уговорне стране су сагласне да се на материјале и предмете, опрему, машине и уређаје, који ће се користити у складу са ставом 1. овог члана, не наплаћује царина и порез, разне дажбине и слична давања при њиховом уносу или увозу на царинско подручје државе друге уговорне стране, под условом да се исти доказано уграде или употребе током извођења радова, односно доказано врате у царинско подручје одакле су увезени.

Контролу уноса или увоза, намене, употребе и поврата предмета из става 2 овог члана спроводе царинске службе држава уговорних страна, у складу са важећим царинским и другим прописима држава уговорних страна.

Пре увоза или уноса, намене, употребе и поврата предмета из става 2. овог члана, уговорне стране се обавезују да ће по добијеном образложеном захтеву другој уговорној страни за сваки конкретан увоз, унос, намену, употребу и поврат предмета, обезбедити претходну писмену сагласност царинске службе своје државе.

**Члан 8.**

Одговорност за штету

У случају да једна од уговорних страна без основаног разлога одустане од изградње објеката пре почетка изградње или током саме изградње, одговорна је другој уговорној страни за проузроковану штету и трошкове. Уговорна страна ће о намери да одустане од изградње објеката обавестити другу уговорну страну, најкасније пре расписивање јавног позива за извођење радова, у писаном облику, дипломатским путем.

**Члан 9.**

Решавање спорова

Сваки спор о тумачењу или примени овог споразума, решаваће се путем консултација и преговора између уговорних страна.

У случају да не дође до споразумног решавања евентуалних спорова путем консултација и преговора, за њихово решавање примењиваће се међународно признате правне норме.

**Члан 10.**

Прелазне и завршне одредбе

Одредбе овог споразума не утичу на права и обавезе утврђене другим међународним уговорима који обавезују уговорне стране.

Одредбама овог споразума, као и њиховом применом, ничим се не задире у питање утврђивања и обележавање међудржавне границе између држава уговорних страна.

Овај споразум ступа на снагу тридесети дан од датума пријема задњег писаног обавештења којим се уговорне стране међусобно обавештавају, дипломатским путем,

о испуњењу услова предвиђених унутрашњим законодавством за његово ступање на снагу.

Свака од уговорних страна може отказати Споразум дипломатским путем. У том случају овај споразум престаје да важи три месеца након датума пријема обавештења о отказу Споразума.

Овај споразум се може изменити и допунити узајамним писаним договором уговорних страна. Измене и допуне ступају на снагу у складу са трећим ставом овог члана.

Састављено у Београду, дана 3. јула 2015. године, у два оригинала, на српском и на службеним језицима у Босни и Херцеговини (босанском, хрватском и српском језику), при чему су сви текстови једнако веродостојни.

|  |  |
| --- | --- |
| ЗА ВЛАДУ РЕПУБЛИКЕ СРБИЈЕ  проф. др Зорана Михајловић | ЗА САВЕТ МИНИСТАРА  БОСНЕ И ХЕРЦЕГОВИНЕ  Славко Матановић |
|  |  |

Члан 3.

Овај закон ступа на снагу осмог дана од дана објављивања у „Службеном гласнику Републике Србије-Међународни уговори”.

О Б Р А З Л О Ж Е Њ Е

I. УСТАВНИ ОСНОВ ЗА ПОТВРЂИВАЊЕ МЕЂУНАРОДНОГ УГОВОРА

Уставни основ за потврђивање међународног уговора садржан је у члану 99. став 1. тачка 4. Устава Републике Србије, по којем Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ МЕЂУНАРОДНОГ УГОВОРА

Реализација овог пројекта омогући ће становницима двеју општина, а и читавом региону Средњег Подриња бољу саобраћајну повезаност овог краја.

Увидом у врло лоше стање садашњег моста на Дрини, на локацији Љубовија – Братунац, одлучено је да се приступи изради планске и техничке документације за изградњу новог моста на локацији Љубовија – Братунац, али, према извршеним анализама на локацији 2 км узводно у односу на постојећи мост.

Како је у међувремену стање моста још више погоршано, што се види из Елабората о контролном прегледу са испитивањем моста пробним оптерећењем, који је израђен у јануару 2011. године, по налогу Ј.П. „Путеви Републике Српске” из Бања Луке, одлучено је да се ради безбедности мора забранити саобраћај тешким теретним возилима, тако да се сада на мосту одвија само пешачки и саобраћај лаким путничким возилима, што представља проблем и препреку за бржи привредни развој овог краја.

Оцењено је да је изградња моста на локацији Љубовија – Братунац хитна и економски оправдана, те је предложено да се одмах отпочне са припремама и радом на реализацији овог пројекта.

III. СТВАРАЊЕ ФИНАНСИЈСКИХ ОБАВЕЗА ИЗВРШАВАЊЕМ МЕЂУНАРОДНОГ УГОВОРА

Извршавањем овог споразума стварају се финансијске обавезе за Републику Србију.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона потребно је издвајање средстава из буџета Републике Србије.

Финансијска средства потребна за реализацију овог Закључка обезбеђена су у буџету Републике Србије.

Одредбама члана 5. Закона о буџету Републике Србије за 2015.годину („Сл.гласник РС“, бр. 142/14), за капитални пројекат „Изградња моста Љубовија – Братунац“, у прегледу планираних капиталних издатака буџетских корисника за текућу и наредне две буџетске године, на разделу Министарства грађевинарства, саобраћаја и инфраструктуре, планиран је износ од 200.000.000,00 динара у 2015.години и износ од 460.000.000,00 динара у 2016.години, који се односи на изградњу моста и приступних саобраћајница на територији Републике Србије.